Pályázat az ELTE TTK Hallgatói Önkormányzatának elnöki posztjára

Kedves Képviselőtársam!

Sági Orsolya vagyok, ötödéves matematika és harmadéves informatika tanár szakos hallgató. Szeretném jövőre az ELTE TTK Hallgatói Önkormányzatát vezetni; kérlek, olvasd el ezzel kapcsolatos terveimet! Az elmúlt pár hónapban azon (is) dolgoztam, hogy minél többet megtudjak a poszt várható feladatairól, és esetleges nehézségeiről, hogy minél átfogóbb képet kapjak arról, mivel is foglalkozik az önkormányzat a mindennapokban.
HÖK-ös pályafutásomat két évvel ezelőtt a bevonó táborban kezdtem, majd képviselő lettem a Matematika Szakterületi Csoportban. Ebben a tanévben ennek a szakterületnek voltam a koordinátora, illetve félállásban vezettem a Hallgatói Irodát Földi Mátyással, később Palkó Tamással együtt. Két éve tagja vagyok a Kari Ösztöndíjbizottságnak, illetve a Hallgatói Alapítvány kuratóriumának, másfél éve a Matematika Intézet Tanácsának, ebben a tanévben pedig a Tanulmányi és Oktatási Bizottságnak, valamint a TTK HÖK Választmányának. Három féléven át rovatvezető voltam a Tétékás Nyúznál, néha olvasószerkesztettem, tördeltem vagy vezetőszerkesztettem is; tavasszal pedig a cikkíró tanfolyam egyik vezetője voltam. Több sikeres kari és önkormányzati rendezvény szervezésében is aktívan részt vettem, mint például a kari Nyílt Nap és az idei bevonó tábor.
Úgy gondolom, hogy a Hallgatói Önkormányzat legfontosabb feladata az érdekképviselet, illetve az, hogy a hallgatók egyetemi éveit színesebbé tegyük szakmai és szabadidős programokkal. Irodavezetőként napi kapcsolatba kerültem sok hallgatóval, ismerem a problémáikat, azt, mennyire ismerik és respektálják a HÖK munkáját. Ezen a téren szeretném, ha fejlődne az önkormányzat, több helyen és hangsúlyosabban jelenne meg, illetve a hallgatók egy olyan szervezetet látnának benne, ami értük dolgozik, minden téren. Tudom, hogy ezt nehéz elérni, de szeretném elérni, hogy minél több képviselő magáénak érezze ezt a problémát és tegyen a megoldásért.
Az önkormányzatban jelenleg negyven képviselő rendelkezik mandátummal. Mivel nem lehet mindenki tisztségviselő is egyben, ezért fontosnak tartom, hogy minél többen találják meg az érdeklődésüknek és tehetségüknek megfelelő feladatokat, amivel – ha ők is úgy gondolják – hozzájárulhatnak az önkormányzat sikerességéhez. Ilyen új feladat lehet például csatlakozni a mentor-rendszerhez vagy szakmai programok, előadás-sorozatok, szakterületi rendezvények szervezése.
Az önkormányzat tisztségviselői az elmúlt években nem mindig nyújtották a tőlük elvárt teljesítményt, ezért szeretném, ha a tisztségviselők a választmány előtt minden héten pár mondatban beszámolnának a területüket érintő eseményekről és azok alakulásáról. Reményeim szerint ezzel meg tudjuk előzni azt, hogy esetleg hetekig ellátatlan maradjon egy feladatkör.
Sokat emlegetett téma a Lágymányosi Campus HÖK-einek kapcsolata is. Szeretném elérni, hogy a már kialakult szakmai kapcsolatok (tanulmányi, szociális, külügyi, rendezvényszervező téren) továbbra is tovább fejlődjenek, illetve a szakmai párbeszéd minél több területen valósuljon meg (és itt elsősorban az újság-szerkesztőségekre, a kollégiumi ügyekre és a megfelelő elnökségi/választmányi testületekre gondolok).
Nem elhanyagolható a TTK HÖK kapcsolata az intézetekkel és a karral sem. Előbbiekben ugyan csak kisebb, hallgatókat érintő kérdésben döntenek, de már ezen a szinten is fontos, hogy együttműködjünk a tanárokkal, intézetvezetőkkel, hogy a jó szakmai kapcsolatot már itt megalapozzuk. Ebben elsősorban a szakterületi koordinátorok és az intézeti delegáltak segítségére számítok. A kari tanács harmada hallgatókból áll. Ez nagy fegyvertény lehetne, de én mégis elsősorban az előzetes tárgyalásoktól, egyeztetésektől várom azt a megoldást, ami mind a karnak, mind a hallgatóságnak egyaránt kedvező lehet adott esetben.
Véleményem szerint a TTK HÖK nagyjából jól működik és folyamatosan, a már megszerzett tapasztalatokra építve fejlődik tovább. Szeretném elérni, hogy a pozitívumokat megtartva, de a kisebb-nagyobb hibákat kijavítva működjön a következő évben, elsősorban a hallgatók érdekeit szem előtt tartva.
Ha elképzeléseimmel kapcsolatban bármilyen kérdésed lenne, keress meg bátran, személyesen vagy e-mailben!
Üdvözlettel:
Sági Orsolya